ธปท.เผยเศรษฐกิจไทยยังมีความเสี่ยง
ธปท. ระบุ หากไทยถอนมาตรการพิเศษ เศรษฐกิจจะแผ่วลงแน่นอน เชื่อทางการจะถอนมาตรการอย่างระมัดระวัง
19 ม.ค. 2553

ธปท. ระบุ หากไทยถอนมาตรการพิเศษ เศรษฐกิจจะแผ่วลงแน่นอน เชื่อทางการจะถอนมาตรการอย่างระมัดระวัง
นายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) กล่าวว่า เศรษฐกิจไทยยังมีความเสี่ยงสูงจากเศรษฐกิจโลกที่ยังมีความเสี่ยง แม้มีสัญญาณการฟื้นตัว แต่ก็ยังไม่ชัดเจนว่าจะฟื้นเร็วหรือช้า และมีโอกาสจะตกลงมาอีกหรือไม่ จึงเห็นได้ว่า ธปท.ไม่เคยระบุว่า เศรษฐกิจไทยจะฟื้นตัวในรูปแบบใด เพราะเศรษฐกิจยังมีความไม่แน่นอน
นายสุชาติ กล่าวว่า หากมาตรการพิเศษเพื่อกระตุ้นเศรษฐกิจ ทั้งมาตรการการเงินและการคลังหมดลง จะส่งผลให้เศรษฐกิจที่กำลังฟื้นตัวอยู่นั้นแผ่วลงไป ขึ้นอยู่กับปัจจัยเสี่ยงของเศรษฐกิจโลก
อย่างไรก็ดี เชื่อว่า กระทรวงการคลังจะพิจารณาทยอยปรับลดนโยบายด้านการคลังลงอย่างเหมาะสม ขณะที่นโยบายการเงิน ธปท.จะมีการปรับลดลงอย่างระมัดระวัง ในจังหวะที่เหมาะสมเช่นกัน โดยจะพิจารณาจากปัจจัยแวดล้อม หรือการฟื้นตัวของเศรษฐกิจโลกเป็นสำคัญ